Diari Oficial de la Generalitat Valenciana


Sumari del DOGV 9272, del 07-02-2022 (2022/641)

RESOLUCIÓ de 21 de gener de 2022, de la Universitat de València, per la qual es convoquen dos contractes de personal investigador en formació, en relació amb les ajudes concedides per a la realització de tesis doctorals en l'àmbit de l'economia pública en el marc del conveni subscrit entre la Generalitat Valenciana i la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9272

Data del DOGV
:   07-02-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/641


Data del document
:   21-01-2022

Organisme emissor
:   Universitat de València

Tipus de document
:   Resolució

Descriptors 

:   * concurs administratiu

RESOLUCIÓ de 21 de gener de 2022, de la Universitat de València, per la qual es convoquen dos contractes de personal investigador en formació, en relació amb les ajudes concedides per a la realització de tesis doctorals en l'àmbit de l'economia pública en el marc del conveni subscrit entre la Generalitat Valenciana i la Universitat de València. [2022/641]  
Amb la finalitat de promoure el desenvolupament d'estudis en economia pública i contribuir a la formació de doctors en l'àmbit de l'economia, el Rectorat de la Universitat de València, fent ús de les atribucions que li confereix l'article 20 de la Llei orgànica d'universitats, 6/2001, de 21 de desembre, resol:  
Aprovar les bases de la convocatòria de dos contractes de personal investigador en formació i obrir el termini de presentació de sol·licituds. Els contractes laborals a formalitzar són els que s'estableixen en l'article 21 de la Llei 14/2011, d'1 de juny, de la ciència, la tecnologia i la innovació per a la realització de tesis doctorals en l'àmbit de l'economia pública.  
El finançament de les ajudes a què es refereix aquesta resolució es realitza d'acord amb el que disposa la Resolució de 3 d'agost de 2021, de la directora general de Model Econòmic, Finançament Autonòmic i Política Financera de la Conselleria d'Hisenda i Model Econòmic (DOGV 9178/21.09.2021) de la Generalitat Valenciana.  
  
  
Bases de la convocatòria  
  
Primera. Objecte i finalitat dels contractes  
1.1. L'objecte d'aquesta convocatòria és la provisió de dos contractes de personal investigador en formació. El contracte laboral a formalitzar és el que s'estableix en l'article 21 de la Llei 14/2011, d'1 de juny, de la ciència, la tecnologia i la innovació, per a la realització de les tesis doctorals següents:  
- En l'àrea prioritària de Sistemes fiscals i transformació digital, per a la realització d'una tesi a l'empara del projecte d'investigació: «Anàlisi de les deduccions de la Comunitat Autònoma Valenciana en l'impost sobre la Renda de les Persones Físiques. Propostes de reforma».  
  
- En l'àrea prioritària de Governança fiscal, creixement econòmic i equitat en el marc autonòmic, per a la realització d'una tesi a l'empara del projecte d'investigació: «Aplicació de tècniques d'avaluació de polítiques públiques en la política autonòmica».  
1.2. Quan el personal investigador predoctoral obtinga el títol de doctor o finalitze la permanència en el programa de doctorat, d'acord amb l'objecte de la subvenció, finalitzarà el període d'execució de la subvenció. A aquest efecte, es considera que s'ha obtingut l'esmentat títol en la data de l'acte de defensa i aprovació de la tesi doctoral.  
  
1.3. No obstant el que disposa l'apartat anterior, si la defensa i aprovació de la tesi doctoral té lloc amb antelació a l'última anualitat de la subvenció, es podrà autoritzar una subvenció per a la contractació, durant el període d'orientació postdoctoral (POP), dels investigadors o investigadores recentment doctorats. Aquest contracte serà subvencionable en el termini pendent d'execució de la subvenció, amb una durada màxima d'un any.  
1.4. La durada màxima de les ajudes és de quatre anys. La data d'inici del contracte de personal investigador predoctoral figura en la resolució de concessió. Aquest contracte finalitza pel transcurs de la durada màxima o, també, en la data en què es realitze l'acte de defensa i aprovació de la tesi doctoral.  
1.5. L'import màxim per projecte i la seua distribució per anualitats s'estableix en els apartats «Primer i Segon» de la Resolució de 3 d'agost de 2021, de la directora general de Model Econòmic, Finançament Autonòmic i Política Financera.  
Aquest import cobreix la totalitat de les retribucions mínimes establertes en l'article 7 del Reial decret 103/2019, d'1 de març, pel qual s'aprova l'Estatut del personal investigador en formació, tenint en compte que en cada any es reporten dotze mensualitats i dues pagues extraordinàries, així com els costos de la quota patronal de la seguretat social, d'acord amb les ordres anuals que desenvolupen les normes legals de cotització a la seguretat social, desocupació, protecció per cessament d'activitat, fons de garantia salarial i formació professional, dictades pel ministeri competent en matèria de seguretat social.  
  
No obstant això, aquesta programació és revisable anualment segons la data d'inici del període d'execució de la subvenció.  
1.6. L'ajuda inclou altres despeses directament relacionades amb el desenvolupament de la tesi i la formació del doctorand o la doctoranda, fins a un màxim de 3.500 euros per anualitat. Aquestes despeses s'han d'ajustar al que disposa el punt 8.2 de l'Ordre 2/2021, de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació i investigació i la transferència de coneixements entre el sistema universitari valencià i l'Administració pública valenciana en l'àmbit de l'economia pública.  
  
Segona. Requisits generals de les persones aspirants  
Les persones sol·licitants ha de complir els requisits generals següents:  
a) Tenir nacionalitat espanyola o la nacionalitat d'un país membre, o ser de qualsevol dels estats on, en virtut de tractats internacionals establerts per la Unió Europea i ratificats per Espanya, siga aplicable la lliure circulació de treballadors, en els termes en què aquesta legislació està definida en el tractat constitutiu de la Unió Europea; en aquest cas, han de presentar el resguard d'haver sol·licitat la targeta de residència comunitària. Així mateix, s'hi poden presentar aspirants amb nacionalitat diferent de les esmentades anteriorment sempre que es complisquen els requisits establerts en la normativa vigent. Qui obtinga l'adjudicació del lloc de treball ofert haurà d'acreditar almenys el permís de treball i de residència en el moment de la contractació.  
b) Tenir complits 16 anys el dia en què finalitza el termini de presentació de sol·licituds.  
c) Estar en possessió d'un títol expedit per una universitat espanyola o estrangera de llicenciatura, arquitectura, enginyeria, grau, arquitectura tècnica, enginyeria tècnica o diplomatura, en els tres anys anteriors a la data de publicació de la convocatòria.  
En el cas de titulacions obtingudes a l'estranger, han d'acreditar estar en possessió de la convalidació corresponent o de la credencial que acredite, si és el cas, l'homologació o la declaració d'equivalència a titulació. Aquest requisit no és aplicable a les persones aspirants que hagen obtingut el reconeixement de la seua qualificació professional, en l'àmbit de les professions regulades a l'empara de les disposicions de dret comunitari. En el cas de titulacions obtingudes a l'estranger que no estiguen homologades, declarada la seua equivalència o reconegudes en la data de finalització del termini de presentació de sol·licituds, es pot substituir aquest requisit ?sempre que l'òrgan convocant considere que la titulació és equivalent a la que s'exigeix en la convocatòria- per l'acreditació d'haver iniciat la tramitació per a l'homologació, declaració d'equivalència o reconeixement. En aquest cas, es rescindirà el contracte si l'autoritat competent en resol la denegació, entenent que hi ha denegació quan aquesta es condiciona al compliment de determinats requisits, mentre no es complisquen.  
  
d) Estar admés/a en un programa de doctorat a la Universitat de València relacionat amb les àrees prioritàries d'economia establides en la precitada Ordre 2/2021, de 5 de febrer.  
e) No estar en possessió del títol de doctor o doctora en economia abans de la data d'inici del gaudi de la subvenció.  
f) No haver gaudit amb anterioritat d'una subvenció o beca predoctoral per un període de temps superior a un any.  
g) No trobar-se en cap dels supòsits previstos en l'article 13.2 de la Llei 38/2003, de 17 de novembre.  
h) No patir cap malaltia ni estar afectades per cap limitació física o psíquica que siguen incompatibles amb l'exercici de les funcions corresponents.  
i) No estar inhabilitades per a l'exercici de funcions públiques, o no haver sigut separades mitjançant expedient disciplinari de qualsevol administració o treball públic. En el cas de persones aspirants de nacionalitat no espanyola, han d'acreditar, igualment, no estar sotmeses a cap sanció disciplinària o condemna penal que impedisca l'accés a la funció pública o, si no, una còpia de la sol·licitud d'emissió, sense perjudici de declaració jurada per part de les persones interessades.  
Tots aquests requisits cal posseir-los en el moment de finalitzar el termini de presentació de sol·licituds i mantenir-los durant el procés selectiu.  
  
Tercera. Requisits específics de les persones aspirants  
Les persones sol·licitants han de complir aquests requisits específics:   
- Posseir la titulació de grau en Economia o una titulació equivalent.  
- Acreditar una nota mitjana mínima ponderada de 7 punts en l'expedient acadèmic de grau, o llicenciatura en Economia en base 10, calculada segons el Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions de caràcter oficial, sobre la totalitat dels crèdits avaluats.  
- Posseir un títol de màster en economia pública o en economia, amb una nota mitjana mínima ponderada de 8 punts en l'expedient acadèmic.  
  
Quarta. Sol·licituds  
4.1. Les persones interessades que complisquen els requisits hauran de presentar la sol·licitud, juntament amb el currículum i els documents que acrediten els mèrits al·legats, adreçada al director de l'Escola de Doctorat, en el registre electrònic (https://www.uv.es/eregistre), en el registre d'entrada de la Universitat de València (av. de Blasco Ibáñez, 13, baix. 46549 València) o a través de qualsevol altre registre auxiliar dels centres de la Universitat de València.   
  
Igualment, podran presentar la sol·licitud en qualsevol dels registres previstos en l'art. 16 de la Llei 39/2015 de procediment administratiu comú.  
  
4.2. Com a instància, s'utilitzarà el model que es facilitarà en la pàgina web de l'Escola de Doctorat de la Universitat de València (avd. Blasco Ibáñez, nº13, 46698 València):   
https://www.uv.es/uvweb/escuela-doctorado/es/escuela-doctorado-1285951943596.html  
Les instàncies presentades en les oficines de Correus hauran de presentar-se en sobre obert, perquè el/la empleat/a la segelle, i ha d'aparéixer amb claredat el nom de l'oficina i la data. De no fer-ho així, es considerarà presentada en la data d'entrada en el registre general d'aquesta universitat.  
A aquesta convocatòria només s'hi pot presentar una sol·licitud per persona. L'incompliment d'aquest requisit invalida totes les sol·licituds que haja presentat una mateixa persona.  
El termini de presentació de les instàncies és de vint dies hàbils a partir del següent dia hàbil al de la publicació d'aquesta resolució en el Diari Oficial de la Generalitat Valenciana (DOGV).  
  
Cinquena. Documentació que cal presentar amb la sol·licitud  
Juntament amb la sol·licitud, les persones interessades han de presentar la documentació següent:  
Fotocòpia del document nacional d'identitat. Les persones que no tinguen la nacionalitat espanyola, però sí el dret a participar en aquestes proves, han de presentar una fotocòpia del NIE o del document que acredite la seua nacionalitat.  
Fotocòpia dels títols acadèmics, o resguard d'haver abonat els drets d'expedició, i de l'acreditació del seu expedient acadèmic. Aquesta documentació no s'exigeix als estudiants de la Universitat de València.  
  
En el cas de titulacions estrangeres cal acreditar l'homologació o equivalència corresponent, o haver iniciat els tràmits per a aconseguir-la.  
Currículum, amb la deguda acreditació dels requisits i mèrits al·legats.  
Si els mèrits no estan prou acreditats, la comissió avaluadora haurà de requerir les persones aspirants perquè esmenen l'acreditació en el termini de deu dies. Tres mesos després que haja finalitzat el procés de selecció i es publique la resolució de concessió en el tauler oficial d'anuncis de la Universitat de València, les persones interessades podran sol·licitar la devolució dels currículums a l'Escola de Doctorat de la Universitat de València. Transcorreguts sis mesos, els currículums seran destruïts.  
  
Sisena. Sistema selectiu  
6.1. El sistema selectiu consisteix en la valoració del currículum de les persones aspirants per la comissió avaluadora que figura a l'annex III, d'acord amb el barem específic i els criteris de valoració que figura a l'annex II. Els mèrits al·legats en el currículum que no estiguen justificats documentalment dins el termini de presentació d'instàncies, no seran tinguts en compte en la resolució del concurs.  
  
6.2. La comissió pot, si ho considera oportú, realitzar una entrevista a les persones aspirants per a apreciar els mèrits preferents.  
Acabat el procés d'avaluació, es publicarà l'avaluació provisional de les sol·licituds en el tauler oficial d'anuncis i en la pàgina web de l'Escola de Doctorat, amb indicació de les puntuacions obtingudes en cadascun dels apartats del barem, perquè, en el termini de deu dies hàbils, s'hi presenten les al·legacions que les persones sol·licitants estimen oportunes.  
Transcorregut el termini d'al·legacions i una vegada revisades, es publicarà la resolució definitiva en el tauler d'anuncis, amb indicació de les puntuacions obtingudes en cadascun dels apartats del barem.  
  
D'aquesta convocatòria es pot establir que les persones que hi participen constituïsquen una borsa de treball.  
  
Setena. Comissió avaluadora  
La comissió avaluadora és la que figura en l'annex III d'aquesta convocatòria.  
Els membres d'aquesta comissió han d'abstenir-se d'intervenir-hi quan es troben en alguna circumstància de les que fixen els articles 23 i 24 de la Llei 40/2015, d'1 d'octubre, de règim jurídic del sector públic.  
  
La presidència pot sol·licitar als membres de la comissió una declaració expressa de no trobar-se en les circumstàncies establertes en els articles esmentats.  
La comissió resoldrà tots els dubtes que puguen sorgir en l'aplicació d'aquestes normes i el que calga fer en els casos que no s'hi preveuen. La comissió avaluadora elevarà la proposta de provisió de places al Rectorat, que és l'òrgan que realitza la provisió a través de la Gerència.  
  
El procediment d'actuació de la comissió, com a òrgan col·legiat, s'ha d'ajustar a cada moment al que disposa la Llei 40/2015, d'1 d'octubre, de règim jurídic del sector públic.  
A l'efecte de comunicacions i qualsevol problema que hi puga sorgir, la comissió avaluadora tindrà la seu a l'Escola de Doctorat de la Universitat de València.  
  
Vuitena. Informació sobre les dades recollides  
Les dades personals subministrades en aquesta convocatòria s'incorporaran als sistemes d'informació de la Universitat de València escaients a fi de gestionar i tramitar la participació en la convocatòria de les proves selectives de conformitat amb el que estableix la Llei 6/2001, de 21 de desembre, d'universitats, modificada per la Llei orgànica 4/2007, de 12 d'abril.  
El responsable del tractament de les dades relacionades amb la gestió d'aquesta convocatòria és la Universitat de València a través de la Delegació Acadèmica del Rectorat per a la Protecció de Dades a la Universitat de València (edifici del Rectorat, av. de Blasco Ibáñez, 13. València 46281; gnpl@dw.mc).  
Es preveuen les comunicacions següents de dades personals sense coneixement de la persona afectada:  
Publicació de les diferents resolucions en el tauler oficial de la Universitat de València. Addicionalment, a efectes informatius, es pot publicar la resolució en la pàgina web de l'Escola de Doctorat.  
Les dades es conservaran i seran, si escau, cancel·lades d'acord amb els criteris següents:  
Les dades de les persones aspirants es conservaran indefinidament mitjançant la publicació de les resolucions de les diferents fases.  
Les persones que proporcionen dades tenen dret a sol·licitar-hi l'accés al responsable del tractament, i a rectificar-les o suprimir-les, o a limitar-ne el tractament o oposar-s'hi, així com el dret a la seua portabilitat. Les persones interessades poden exercir els seus drets d'accés mitjançant l'enviament d'un correu electrònic adreçat a uklk@of.yq, tramès des d'adreces oficials de la Universitat de València, o bé mitjançant un escrit acompanyat de la còpia d'un document d'identitat i, si escau, documentació acreditativa de la sol·licitud, adreçat a la Delegació Acadèmica del Rectorat per a la Protecció de Dades a la Universitat de València.  
L'autoritat de control competent per a la tutela dels drets en relació amb els tractaments realitzats per la Universitat de València és l'Agència Espanyola de Protecció de Dades (c/ Jorge Juan, 6. 28951 Madrid; pàgina web: https://www.agpd.es/portalwebagpd/index-idesidphp.php). Les nostres polítiques de privacitat poden ser consultades en: https://www.uv.es/uvweb/universitat/ca/politica-privacitat/responsable-identificacio-titular-web-funcions-1285919116693.html.  
  
  
Novena. Recursos  
Contra aquesta resolució, que exhaureix la via administrativa, es pot interposar un recurs de reposició en el termini d'un mes a partir de l'endemà de la seua notificació o publicació, davant el mateix òrgan que va dictar la resolució, o un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l'endemà de la seua notificació.  
  
València, 21 de gener de 2022.- La rectora, p. d. (R 12.01.2021; DOGV 18.01.2021), el gerent: Juan Vicente Climent Espí.  
  
  
ANNEX I  
  
1. Condicions generals dels llocs de treball oferts.  
Projecte 1: «Anàlisi de les deduccions de la Comunitat Autònoma Valenciana en l'impost sobre la renda de les persones físiques. Propostes de reforma».  
Projecte 2: «Aplicació de tècniques d'avaluació de polítiques públiques en la política autonòmica».  
2. Denominació i classificació dels llocs de treball:  
Investigador/a en formació.  
Grup: A. Subgrup: A1.  
3. Jornada de treball: 35 hores setmanals.  
4. Dotació de l'ajuda. Segons el que estableixen els apartats primer i segon de la Resolució de 3 d'agost de 2021, de la directora general de Model Econòmic, Finançament Autonòmic i Política Financera de la Conselleria d'Hisenda i Model Econòmic (DOGV 9178/21.09.2021).  
5. Objecte i període:  
- Projecte 1: anàlisi de les deduccions autonòmiques establertes a la Comunitat Valenciana, prenent com a referència les que es realitzen en altres comunitats. Anàlisi teòrica de l'impost sobre la renda, on se situe l'efecte general de les deduccions respecte a altres elements: les reduccions de la base imposable, els mínims personals i familiars, etc. Anàlisi descriptiva de les deduccions de la Comunitat Valenciana, tant longitudinal (evolució històrica) com transversal (comparativa amb les restants comunitats autònomes). Eficàcia de cada deducció: causes de la implantació, plantejament de la seua necessitat o redundància amb una altra desgravació fiscal. Eficiència i anàlisi distributiva: cost de la deducció (total i per declarant), característiques de les persones beneficiàries. Diagnòstic de la necessitat de cada deducció.  
  
- Projecte 2: exploració de les possibilitats de les diferents tècniques d'avaluació de polítiques públiques per a fer una comparativa d'iniciatives dutes a terme per diferents comunitats autònomes. Aplicació de la tècnica del control sintètic per a determinar els efectes causals d'una determinada mesura implementada a la Comunitat Valenciana. Anàlisi de l'experiència d'altres comunitats autònomes com un laboratori per a implementar mesures a la Comunitat Valenciana.  
6. Mèrits preferents, a més dels que hi ha inclosos en l'annex II d'aquesta convocatòria:  
Coneixements en tècniques d'avaluació de polítiques públiques.  
Coneixements en STATA.  
Coneixements en EUROMOD.  
ANNEX II  
Barem  
  
1. Nota mitjana de l'expedient acadèmic dels estudis de llicenciatura, arquitectura, enginyeria, grau, diplomatura, arquitectura tècnica o enginyeria tècnica, en base 10, calculada d'acord amb el Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions amb caràcter oficial, sobre la totalitat dels crèdits avaluats del primer i segon cicles.  
  
2. Beca de col·laboració del Ministeri d'Educació: 0,05 punts.  
3. Premi extraordinari de diplomatura, llicenciatura, grau o màster: per l'obtenció de qualsevol d'aquests premis s'assignarà un únic valor de 0,25 punts.  
4. Publicacions científiques relacionades amb l'objecte del contracte (fins a un màxim d'1,70 punts):  
a) Per cada publicació en una revista relacionada en l'índex Citation o, en el cas de les Ciències Socials i Humanitats, en una revista considerada com a equivalent per la comissió d'investigació: 0,5 punts.  
  
b) Per cada publicació en revistes científiques no relacionades en les llistes esmentades en el punt anterior: 0,25 punts.  
c) Per cada participació en congressos o altres reunions científiques, amb caràcter nacional o internacional, mitjançant comunicació, ponència o pòster: 0,05 punts.  
5. Mèrits preferents relacionats amb l'objecte del contracte (fins a un màxim de 3 punts): el tribunal pot acordar la realització d'una entrevista a fi de concretar millor la valoració dels mèrits preferents.  
  
  
  
ANNEX III  
  
Comissió avaluadora titular  
President: Juan Ramón Gallego Bono, director del Departament d'Economia Aplicada.  
Vocal 1: María Amparo Urbano Salvador, sotsdirectora de l'Escola de Doctorat.  
Vocal 2: José Manuel Pavía Miralles, professor del Departament d'Economia Aplicada.  
Vocal 3: Trinidad Casasús Estellés, professora del Departament de Matemàtiques per a l'Economia i l'Empresa.   
Secretària: Penélope Hernández Rojas, professora del Departament d'Anàlisi Econòmica.  
  
Comissió avaluadora suplent  
President: Cristina Pardo García, secretària del Departament d'Economia Aplicada.  
Vocal 1: Olga Blasco Blasco, professora del Departament d'Economia Aplicada.  
Vocal 2: Alejandro Mollá Descals, professor del Departament de Comercialització i Investigació de Mercats.  
Vocal 3: María Desamparados Sanchis Llopis, professora del Departament d'Estructura Econòmica.  
Secretari: José Emilio Boscá Mares, professor del Departament d'Economia Aplicada.